નવસારી રેલવે સ્ટેશન ‘એ’ ગ્રેડનું રેલવે સ્ટેશન છે અને અહીંથી દિવસ દરમિયાન હજારો મુસાફરો રેલવે ટ્રેનોમાં અવરજવર કરે છે. જોકે આ મુસાફરી કરનારા મહત્તમ મુસાફરો મંગળવારે મુશ્કેલીમાં મુકાયા હતા. વિરાર-નાલાસોપારા સ્ટેશન વચ્ચે રેલવે ટ્રેક ઉપર વરસાદી પાણીનો ભરાવો ગત રાત્રિએ થઇ જતા મંગળવારે સવારથી નવસારી રેલવે સ્ટેશને મુસાફરો મુશ્કેલીમાં મુકાવાના શરૂ થઇ ગયા હતા. સવારે 10 વાગ્યે મુંબઇથી નવસારી આવતી ડાઉન ગુજરાત એક્સપ્રેસ રદ કરાઇ હતી. ત્યારપછી તો આખા દિવસમાં ઘણી ટ્રેનો રદ કરાતા મુસાફરોની હાલાકી યથાવત રહી હતી. જ્યાં ઘણી ટ્રેનો રદ કરી દેવાઇ હતી. ત્યાં કેટલીક એક્સપ્રેસ ટ્રેનોને લોકલ બનાવી દરેક સ્ટેશનોએ થોભાવાઇ હતી. ફિરોઝપુર એક્સપ્રેસને લોકલ બનાવાઇ હતી. કેટલીક એક્સપ્રેસ ટ્રેનો ટૂંકાવાઇ હતી.